Source: https://ficek.sk/priestupok-proti-obcianskemu-spolunazivaniu-18403
Timestamp: 2020-07-13 01:20:42+00:00

Document:
[2020] Priestupok proti občianskemu spolunažívaniu. | Právna Poradňa
Otázka: Priestupok proti občianskemu spolunažívaniu.
Skutok spáchania tohoto priestupku proti občianskemu spolunažívaniu podľa § 49 ods.1 písm. d; z.č.372/1990 Zb, sa stal ešte 11.11.2014. Vo veci koná príslušný Okresný úrad odbor všeobecnej vnútornej správy proti konkrétnej obvinenej osobe. Vydal rozhodnutie o uznaní viny a odvolací orgán Krajský úrad vec zrušil a vrátil späť znovu na konanie tomu istému Okresnému úradu. Tento úrad vo veci konal a znovu vydal rozhodnutie o uznaní viny obvineného a uvedené rozhodnutie je opakovane napadnuté odvolaním pre procesné porušenie. Ak by správny orgán vec neukončil do dvoch rokov 11.11.2016 (čo je za krátko) musí byť toto konanie zo zákona zastavené? Lebo uplynula dvojročná lehota? Poprosím odpoveď.
Odpoveď: Priestupok proti občianskemu spolunažívaniu.
Dobrý deň, dvojročná lehota upravená v § 20 zákona o priestupkoch je upravená tak, že prejednanie priestupku je potrebné začať v lehote dvoch rokov od spáchania priestupku. Tzn. že konanie o priestupku je potrebné začať v lehote dvoch rokov, avšak nie je potrebné ho v tejto lehote aj ukončiť. Je logické, že niektoré konania pre procesné chyby alebo pre potrebu vykonania znaleckého dokazovania môžu trvať aj dlhšie než dva roky a v takom prípade by podľa Vášho výkladu ustanovenia § 20 zákona o priestupkoch bolo potrebné všetky neukončené konania po dvoch rokov zastaviť. Vo Vašom prípade, nakoľko bolo konanie začaté v rámci zákonom upravenej dvojročnej lehoty nebude konanie o priestupku po uplynutí dvoch rokov zastavené. Správne konanie bude ukončené právoplatným rozhodnutím správneho orgánu.
Podotázka: Priestupok proti občianskemu spolunažívaniu. (Správne právo)
Ako postupovať voči susedovi, ktorý pravidelne močí vo výťahu?
z otázky predpokladáme, že vo výťahu máte namontovaný kamerový systém, keďže viete o ktorú konkrétnu osobu ide.
Vzhľadom na chúlostivosť problému odporúčame, aby ste menovaného písomne vyzvali, aby od takého konania upustil a svoje exkrementy upratal. Upozorniť suseda súčasne, že ak k náprave nedôjde, vec oznámite na obci ako spáchanie priestupku.
Dobrý deň, mám otázku známej prišlo predvolanie podľa paragrafu 49 odstavec písmeno D, zákon 372/1990 a nevie, čo to znamená nevie, že by sa niečoho dopustila.
podľa tohto § Priestupku sa dopustí ten, kto úmyselne naruší občianske spolunažívanie vyhrážaním ujmou na zdraví, drobným ublížením na zdraví, nepravdivým obvinením z priestupku, schválnosťami alebo iným hrubým správaním.
Ak bola predvolaná, je povinná sa pojednávania zúčastniť, inak by mohla byť predvedená. So skutkom, ktorý sa jej kladie za vinu musí byť oboznámená a poučená o svojich právach, najmä práve nevypovedať, či neobviňovať seba samu a pod. Rovnako sa môže obrátiť aj na advokáta, aby s ňom na pojednávanie išiel.
Dobrý deň, na PZ SR som podal návrhový priestupok podľa paragrafu 49, som však nezamestnaný, evidovaný na UPSVaR, poberám dávku hmotnej núdzi cca. 61 eur/mesačne. Je nejaká možnosť, aby mi správny orgán odpustil správny poplatok 16, 00 eur. Neviem, či sa to platí vopred, alebo až po vydanom rozhodnutí. Ďakujem.
správny poplatok je splatný pri podaní. Upravuje to § 8 Zákona o správnych poplatkoch, podľa ktorého:
Avšak podľa toho istého zákona je priestupkové konanie oslobodené od povinnosti platiť správny poplatok (§ 4 ods. 3 priestupkového zákona).
Podľa § 79 priestupkového zákona sa uhrádzajú len trovy priestupkového konania (Vami uvádzaných 16 eur), ktoré uhrádza buď ten, kto bol uznaný vinným alebo navrhovateľ priestupku (ak sa konanie zastavilo): Občanovi, ktorý bol uznaný vinným z priestupku, ako aj navrhovateľovi, ak bolo konanie začaté na jeho návrh zastavené podľa § 76 ods. 1 písm. a), b), c) alebo j), uloží sa povinnosť uhradiť trovy spojené s prejednaním priestupku. Trovy konania sa uhrádzajú paušálnou sumou, ktorú ustanoví Ministerstvo vnútra Slovenskej republiky po dohode s Ministerstvom financií Slovenskej republiky všeobecne záväzným právnym predpisom.
Správny poplatok teda platiť pri podaní nemusíte, avšak ak sa v konaní preukáže, že skutok, o ktorom sa koná, sa nestal alebo nie je priestupkom, skutok nespáchal obvinený z priestupku, spáchanie skutku, o ktorom sa koná, nebolo obvinenému z priestupku preukázané alebo ste ako navrhovateľ vzali svoj návrh na začatie konania späť alebo sa nedostavili na ústne pojednávanie bez náležitého ospravedlnenia alebo bez dôležitého dôvodu, hoci ste boli riadne a včas predvolaný, budete musieť uhradiť trovy konania (16 eur) Vy.
Odpovedá: JUDr. Milan Ficek, advokát (odpoveď odoslaná: 20.08.2017)
Odpovedá: JUDr. Milan Ficek, advokát (odpoveď odoslaná: 01.06.2016)

References: § 49
 § 20
 § 20
 § 8
 § 79
 § 76